Τετάρτη, 13/09/2023

**ΤΑ ΠΑΙΔΙΚΑ ΧΩΡΙΑ SOS ΒΡΙΣΚΟΝΤΑΙ ΔΙΠΛΑ ΣΤΟΥΣ ΠΛΗΓΕΝΤΕΣ ΤΟΥ ΕΒΡΟΥ**

Φέτος το καλοκαίρι, τα ακραία καιρικά φαινόμενα έπληξαν τη χώρα μας με καταστροφικές πυρκαγιές και πλημμύρες. Τα **Παιδικά Χωριά SOS**, **ανταποκρινόμενα** στις **ανάγκες των πυρόπληκτων περιοχών του Έβρου και της Ροδόπης**, **στηρίζουν τους συνανθρώπους μας που επλήγησαν από τον εφιάλτη της πυρκαγιάς**. Αυτές ακριβώς τις στιγμές είναι που **τα παιδιά μάς χρειάζονται περισσότερο από ποτέ δίπλα τους** και που αξίζει να αναρωτηθούμε πώς μπορούμε να τα προστατέψουμε από την έκθεση τους σε τόσο σκληρές εικόνες και εμπειρίες.

Τα **Παιδικά Χωριά SOS** **λειτουργούν στην Αλεξανδρούπολη, από το 2009, ένα Παιδικό Χωριό SOS** και ένα **Κέντρο Ημέρας για ΑΜΕΑ**, καθώς και δύο **Κέντρα Στήριξης Παιδιού και Οικογένειας**, στην **Κομοτηνή** και στις **Σάπες**, **προσφέροντας δωρεάν υπηρεσίες** σε παιδιά που βρίσκονται σε ανάγκη, και στις οικογένειές τους. Η **τραυματική εμπειρία** του **φόβου της απώλειας της ζωής**, της **ασφάλειας του σπιτιού** και η **εκτεταμένη καταστροφή της φύσης**, θα έχει αντίκτυπο, σε ατομικό και συλλογικό επίπεδο, και ακόμα περισσότερο **στα παιδιά, που κλήθηκαν να βιώσουν τόσο σκληρές και επώδυνες στιγμές**.

Σε αυτό το κλίμα, και με **αίσθημα κοινωνικής αλληλεγγύης**, **τα** **Παιδικά Χωριά SOS, αξιοποιώντας την μακρόχρονη εμπειρία και την επιστημονική γνώση του προσωπικού τους**, θα υλοποιήσουν, **σε συνεργασία με τα σχολεία και τις τοπικές αρχές,** και με **εξειδικευμένους Κοινωνικούς Λειτουργούς**, **Ψυχολόγους**, **Περιβαλλοντολόγους** και **Θεραπευτές Τεχνών**, **προγράμματα παροχής συμβουλευτικής** **προς τους γονείς**, προκειμένου να βοηθήσουν αποτελεσματικά τα παιδιά τους στη διαχείριση του μετατραυματικού στρες, **ψυχολογική υποστήριξη των παιδιών ατομικά**, **δημιουργική απασχόληση σε Δημοτικά και Γυμνάσια**, **επικεντρωμένη σε οικολογικά ζητήματα** και στην **προστασία του περιβάλλοντος**, καθώς και προγράμματα **ευαισθητοποίησης των εκπαιδευτικών σε θέματα ψυχικής υγείας,** προκειμένου να αντιμετωπίσουν τις προκλήσεις.

«Ανάμεσα στους συνανθρώπους μας, που επλήγησαν και έζησαν τον εφιάλτη της φωτιάς, είναι και οι δικοί μας άνθρωποι. Τα «δικά» μας παιδιά και οι συνάδελφοί μας. Τα παιδιά, που γεμίζουν με γέλια τους χώρους του Χωριού και των Κέντρων μας και που χρειάστηκε να μετακινηθούν στο Παιδικό Χωριό SOS Πλαγιαρίου, στη Θεσσαλονίκη, ώστε να είμαστε σίγουροι ότι θα είναι 100% ασφαλείς. Η εμπειρία μας σε έκτακτες ανάγκες, μας επιτρέπει να προσφέρουμε το ελάχιστο σε όλους αυτούς τους ανθρώπους και να είμαστε στο πλάι τους, με κάθε μέσο. Ήμασταν χθες, είμαστε σήμερα και θα συνεχίσουμε να είμαστε, εδώ, στη Θράκη.» δήλωσε ο **Γιώργος Πρωτόπαπας, Γενικός Διευθυντής των Παιδικών Χωριών SOS**.

Τα **Παιδικά Χωριά SOS** θα παραμείνουν στις επάλξεις και θα βρίσκονται σε διαρκή ετοιμότητα, με σκοπό να ανταπεξέλθουν σε όποιες ανάγκες ενδεχομένως προκύψουν.

*#sosvillagesgr #nochildalone*

**Λίγα λόγια για τα Παιδικά Χωριά SOS**

*Με εκτενή δράση σε 136 χώρες και 70 χρόνια εμπειρίας σε προγράμματα πρόληψης, οικογενειακής φροντίδας εναλλακτικού τύπου και υποστηριζόμενης ανεξάρτητης διαβίωσης, τα Παιδικά Χωριά SOS είναι ηγετικός φορέας προστασίας των δικαιωμάτων των παιδιών παγκοσμίως, με έμφαση στα παιδιά που έχουν χάσει ή κινδυνεύουν να χάσουν την οικογένειά τους. Στην Ελλάδα, τα Παιδικά Χωριά SOS ιδρύθηκαν το 1975. Έχοντας ως στόχο κάθε παιδί να μεγαλώνει σε μια οικογένεια υλοποιούν προγράμματα και δράσεις σε τρεις άξονες: (α)* ***Ενδυνάμωση Οικογένειας****, με 10 Κέντρα Στήριξης Παιδιού και Οικογένειας και 6 Κέντρα Μαθησιακής και Παιδαγωγικής Υποστήριξης σε όλη την Ελλάδα και στόχο την αποκατάσταση των δυσλειτουργιών στο εσωτερικό της οικογένειας και την αποτροπή του κινδύνου απομάκρυνσης των παιδιών από το πλαίσιό της, (β)* ***Ανάπτυξη και******Προώθηση της Αναδοχής*** *σε συνεργασία με τη UNICEF, ως εταίρος στο πρόγραμμα «Child Guarantee» της Ευρωπαϊκής Επιτροπής, και (γ)* ***Εναλλακτική Φροντίδα*** *με 4 Παιδικά Χωριά SOS και τον Παιδικό Ξενώνα SOS για παιδιά που δεν έχουν τη δυνατότητα να μεγαλώσουν με τη βιολογική οικογένειά τους. Η Διεθνής Ένωση των Παιδικών Χωριών SOS είναι σταθερός συνομιλητής και εταίρος, σε διεθνές και εθνικό επίπεδο τόσο στην Ευρωπαϊκή Ένωση και κράτη μέλη της όσο και σε διεθνείς πρωτοβουλίες και συνεργασίες, όπως η καμπάνια Opening Doors for Europe.*

*Για περισσότερες πληροφορίες παρακαλούμε επικοινωνήστε:*

*The Kompany | Βιβιέν Θωμά | mob: 6970 330331 | email*: *vivienne.thomas@thekompany.gr*

*The Kompany | Δήμητρα Χαραλαμπίδη | mob: 6944 783945 | email:* *dimitra.charalampidi@thekompany.gr*